പൊന്നാനിയില് ഹൈഡ്രോ ഗ്രാഫിക് ഇന്സ്റ്റിറ്റ്യൂട്ട് സാധ്യതകള് ആരായുന്നു പൊന്നാനി: കേരളത്തിലെ കടലിലെ ആവാസവ്യവസ്ഥയിലുണ്ടാകുന്ന മാറ്റങ്ങള് പഠിക്കുകയും, ഇക്കാര്യത്തില് സര്ക്കാര് കൈകൊള്ളേണ്ട നടപടികളെ കുറിച്ച് പരിഹാരമാര്ഗങ്ങള് നിര്ദേശിക്കുന്നതിനുമായി ഹൈഡ്രോ ഗ്രാഫിക് ഇന്സ്റ്റിറ്റ്യൂറ്റ് പൊന്നാനിയില് സ്ഥാപിക്കാനുള്ള സാധ്യതകള് ആരായുന്നു.കഴിഞ്ഞ ബജറ്റില് ഹൈഡ്രോ ഗ്രാഫിക് ഇന്സ്റ്റിറ്റ്യൂട്ട് സ്ഥാപിക്കാനുള്ള പ്രഖ്യാപനത്തെത്തുടര്ന്നാണ് അതിതീവ്ര കടലാക്രമണ ബാധിത മേഖലകളിലൊന്നായ പൊന്നാനിയില് ഇന്സ്റ്റിറ്റ്യൂട്ട് സ്ഥാപിക്കണമെന്ന ആവശ്യമുയരുന്നത്. കടലിന്റെ മാറ്റങ്ങളും, ഘടനയും സമഗ്രമായി പരിശോധിക്കുകയാണ് ഹൈഡ്രോ ഗ്രാഫിക് ഇന്സ്റ്റിറ്റ്യൂട്ടിന്റെ പ്രധാന ലക്ഷ്യം. കടലിന്റെ ആഴം, തിരയടിയുടെ ശക്തി, മണ്ണിന്റെ ഘടന, വേലിയേറ്റ, വേലിയിറക്ക സമയങ്ങളില് കടല് തീരത്തുണ്ടാകുന്ന മാറ്റങ്ങള്, കടല് തീരത്ത് വര്ഷങ്ങളായുണ്ടായ കടലാക്രമണത്തിന്റെ തോത്, കടലോരത്തെ കാലാവസ്ഥ വ്യതിയാനം തുടങ്ങിയ നിരവധി കാര്യങ്ങള് പരിശോധിച്ച് കടലോരത്ത് വരുത്തേണ്ട മാറ്റങ്ങള് എന്തൊക്കെയെന്ന് ശാസ്ത്രീ മായി കണ്ടെത്താന് ഇതുവഴി കഴിയും. കടല് ഭിത്തിയുടെ ശാസ്ത്രീയത, കടലാക്രമണം ചെറുക്കുന്നതിന് പ്രയോഗിക സമീപനങ്ങള് തുടങ്ങിയവ ഉള്പ്പെടെയുള്ള നിര്ദേശങ്ങള് സര്ക്കാറിന് നല്കാനും ഹൈഡ്രോ ഗ്രാഫിക് ഇന്സ്റ്റിറ്റ്യൂട്ടിന് സാധിക്കും. നിലവില് കടലിലെ ഘടന മാറ്റങ്ങള് പഠിക്കാന് കേരളത്തില് സര്ക്കാര് തലത്തില് സംവിധാനമില്ല. നേരത്തെ മദ്രാസ് ഐ.ഐ.ടി.യിലെ വിദഗ്ദ സംഘം ഉള്പ്പെടെ പൊന്നാനിയിലെത്തി കടലിലെ മാറ്റങ്ങള് അറിയുന്നതിനുള്ള സര്വ്വേ നടത്തി സര്ക്കാറിന് സമര്പ്പിച്ചിരുന്നു. ഹൈഡ്രോ ഗ്രാഫിക് ഇന്സ്റ്റിറ്റ്യൂട്ട് സ്ഥാപിച്ചാല് കലിലുണ്ടാകുന്ന വ്യതിയാനങ്ങള് നേരത്തെ തിരിച്ചറിഞ്ഞ് പ്രതിവിധി കണ്ടെത്താന് കഴിയും. പൊന്നാനി മേഖലയില് കടലില് വര്ഷങ്ങള്ക്കിടയില് വലിയ മാറ്റങ്ങളാണ് ഉണ്ടായതെന്ന് സര്വ്വേയില് കണ്ടെത്തിയിരുന്നു. പോര്ട്ടിന് അധീനതയിലുള്ള സ്ഥലത്ത് ഹൈഡ്രോ ഗ്രാഫിക് ഇന്സ്റ്റിറ്റ്യൂട്ട് സ്ഥാപിക്കണമെന്നാണ് ആവശ്യം. ഇക്കാര്യത്തില് തുറമുഖ വകുപ്പ് മന്ത്രി അഹമ്മദ് ദേവര് കോവിലിന് പി.നന്ദകുമാര് എം.എല്.എ നിവേദനം നല്കി